Il-presepju Malti se jkun l-ewwel presepju li mhuwiex magħmul fl-Italja li se jintrama fil-Vatikan. Dan wara li għal dawn l-aħħar erbgħa u tletin sena fi Pjazza San Pietru dejjem intrama presepju maħdum fl-Italja. Kienet il-ħolma tal-Vatikanista Frank Zammit li xi darba l-Vatikan jagħżel presepju li jkun maħdum barra mir-reġjuni tal-Italja. Huwa stqarr li kien permezz ta' intervent li għamel mal-Prim Ministru Joseph Muscat, li flimkien mal-kuntatti tiegħu fi ħdan l-istituzzjonijiet tal-Vatikan, li din it-tradizzjoni tal-presepju evolviet u minn din is-sena ser jintgħażlu djoċesi differenti biex jarmaw il-presepju tagħhom, bl-ewwel waħda tkun dik ta' Malta. Permezz tal-għajnuna tal-Gvern Malti ntgħażel l-artist Għawdxi Manwel Grech li beda jaħdem dan il-presepju fi Frar u li llum jinsab fl-aħħar fażijiet tiegħu qabel ma' xahar ieħor jittieħed Ruma. Apparti l-għar prinċipali tas-soltu dan il-presepju juri diversi xeni tipikament Maltin fosthom dak tax-xagħri u l-blat selvaġġ, il-villaġġ Malti u l-luzzu kkulurit. Iżda għall-ewwel darba fl-istorja tal-presepji Maltin qed tiġi inkluża l-figura tal-qaddis Malti San Ġorġ Preca akkumpanjat minn diversi tfal waqt il-purċissjoni tradizzjonali ta' lejlet il-Milied. Dan l-avveniment storiku qed jitqies bħala wieħed importanti wkoll għall-Orkestra Nazzjonali hekk kif din ser tkun qed itella' kunċert fil-Bażilika ta' San Paolo Fuori Le Mura u ser tesegwixxi wħud mill-akbar kompożizzjonijiet ta' Beethoven deskritti bħala monumentali. Is-Surmast tal-Orkestra Brian Schembri qal li għall-ewwel darba l-Orkestra ser tkun qed idoqq ma' wieħed mill-aqwa Korijiet Taljani il-'Coro dell'Accademia di Santa Cecilia' u ser tkun akkumpanjata minn erba' solisti famużi. Dan il-proġett tħabbar f'konferenza tal-aħbarijiet indirizzata mill-Ministru għall-Kultura Owen Bonnici fejn qal li permezz ta' dan il-proġett ta' kważi nofs miljun ewro qed inkomplu naħdmu sabiex is-settur kulturali ikun dejjem aktar ħaj, aċċessibbli u sostennibbli. Il-presepju ser ikun esebit fi Pjazza San Pietru mill-ewwel ġimgħa ta' Diċembru sat-tmienja ta' Jannar u fis-snin ta' wara se jibqa' jiġi esebit f'pajjiżna filwaqt li l-kunċert ser jittella' nhar is-sbatax ta' Diċembru.